Medarbejderne i Skats egen momskontrol har forsøgt at slå alarm flere gange. Udbetalingen af negativ moms til store og små virksomheder stiger eksplosivt år for år, men kun et fåtal af sagerne bliver kontrolleret.

Hidtil har Skats ledelse afvist kritikken. Men nu har Rigsrevisionen på baggrund af en forundersøgelse besluttet at iværksætte en gennemgribende granskning af de enorme momsudbetalinger, der sidste år nåede langt over 200 milliarder kroner. Det er frygten for en ny udbytteskandale, der får Rigsrevisionen til at reagere. Og beslutningen bliver bakket op af de politisk valgte statsrevisorer.

»Vi mangler en gennemgribende undersøgelse af dette område«, siger Statsrevisorernes formand, Peder Larsen (SF).